b'\n_START_ARTICLE_\nNaboj (oro\xc5\xbeje)\n_START_PARAGRAPH_\nNaboj je voja\xc5\xa1ki izraz za pripravo, ki se uporablja pri streljanju in ki v osnovni obliki zdru\xc5\xbeuje kroglo, pogonsko polnitev in v\xc5\xbeigalno kapico, ki se nahajajo znotraj tulca.\n_START_SECTION_\nOsnovno delovanje\n_START_PARAGRAPH_\nNaboj se vstavi v cev strelnega oro\xc5\xbeja. Ko pritisnemo na spro\xc5\xbeilec, spro\xc5\xbeimo udarno iglo, ki udari po v\xc5\xbeigalni kapici znotraj naboja. Ta povzro\xc4\x8di v\xc5\xbeig pogonske polnitve, ki za\xc4\x8dne spro\xc5\xa1\xc4\x8dati velike koli\xc4\x8dine plina. Pritisk, ki se pri tem ustvarja, povzro\xc4\x8di odmik krogle od tulca, ki nadaljuje pot skozi cev in preko strelne linije do tar\xc4\x8de. Tulec, ki preostane v mehanizmu, je potrebno pred ponovno polnitvijo odstraniti (npr. revolver) oz. ga samodejno odstrani mehanizem oro\xc5\xbeja (npr. juri\xc5\xa1na pu\xc5\xa1ka).'